Intian historia
Kultaisen temppelin tuhoutuminen järkytti sikhejä, jotka tunsivat että heidän uskontoaan vastaan oli hyökätty. Monet katsoivat, että Indira Gandhi oli vastuussa tapahtuneesta. 31. lokakuuta 1984 Indira Gandhin kaksi sikhiläistä henkivartijaa murhasivat hänet. Gandhin muut henkivartijat vangitsivat ja teloittivat murhan tehneet sikhihenkivartijat. Indira Gandhin murhan jälkeen New Delhi suistui kaaokseen, kun raivostuneet kansanjoukot hyökkäsivät sikhejä vastaan. Seuranneissa mellakoissa kuoli tuhansia sikhejä.
Vinayak Damodar Savarkar
Savarkar opiskeli vuosina 1906–1910 Lontoossa. Hän tapasi siellä Mohandas Gandhin ensimmäisen kerran vuonna 1906. Savarkar ei ollut vakuuttunut Gandhin väkivallatonta vastarintaa puolustaneista puheista, joita hän piti vain heikkouden ja epähindulaisuuden merkkinä. Hän kannatti militanttia vastarintaa ja terrorismia brittien ajamiseksi pois Intiasta. Savarkar osallistui opiskeluaikanaan intialaisen vallankumoussolun perustamiseen, jonka tarkoituksena oli harjoittaa sabotaasia ja tehdä salamurhia. Esikuvana toimivat maanpaosta käsin johdetut venäläiset vallankumousryhmät. Savarkar myös kirjoitti vuonna 1909 kirjan "The Indian War of Independence", jossa hän kuvasi vuoden 1857 sepoykapinaa intialaisten ensimmäisenä laajamittaisena kapinana brittien valtaa vastaan.